정조 20년
丙辰九月十五日辰時上御誠正閣藥房入診大臣備局堂上引見入侍時藥房提調沈頤之行左承旨李益運記事官柳遠鳴同副承旨鄭尙愚假注書呂東植事變假注書李致祜記事官金景煥記注官金良倜右議政尹蓍東判敦寧金持默行上護軍李柱國行兵曹判書鄭好仁行禮曹判書閔鍾顯刑曹判書李得臣吏曹判書金載瓚戶曹判書李時秀大護軍沈煥之上護軍李敬懋徐有大李漢豐徐龍輔校理洪秀晩檢校待敎沈象奎以次進伏訖蓍東曰近日日候稍涼聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣頤之曰醫官待令使之入診何如上曰置之蓍東曰奎章全韻頒下之後關北邑名在所當改如湖西邑名亦當仍舊號矣臣與諸宰爛商者久今適登筵敢此仰達而事體至重雖不敢以擧條仰陳到今兩邑改號不容少緩矣上曰予意則不欲如是矣日前華城畢役後別單中李性淵以淵性書之此豈如是之事乎此蓋諱字音之相似而相似之音如欲盡諱則性淵名字之倒書其所重尤如何予覽之不覺有怵惕不安之心矣別單中又有李宗憲者此則何不倒書乎蓍東曰在昔先朝宰臣李得宗本名宗得而改以得宗性淵之倒書以淵性者卽用此例而至於李宗憲則華留恐不知矣上曰以先大王至敬至愼之盛意李忠武之名未嘗諱之朝臣之有嫌名者亦未嘗許改故故相李宗城亦陳疏請改而未得改之矣蓍東曰故相則雖不改而故南床金履獻故大諫李亮臣故判書李聖龍則皆改之矣上曰字音相似在所當諱則小朝睿諱亦當諱之丙申以前何不諱邑名官名乎戶曹有籌士等三條稱號而乙未年間有一戶判不呼計士之本名一人倡論轉相因襲莫論立異擧世同然蓋以字典音韻有當諱之論有曰當偏諱偏諱云者卽只諱字音也有曰當竝諱竝諱云者音與釋俱諱之謂也各主其說便成黨論前後以御諱事自下辭說甚多至於半國之人欲以此驅之半國之人又欲以此相擠將不知至於何境卿亦記有否予至今思之不欲索言而近來刊印冊字之刪其點劃往復私札之或稱除式豈非可笑之甚乎當初楚山之改號也言之者只云邑民欲仍舊號而未嘗說到於御諱同音故予所以許改而湖西邑名隨而改之予於伊時雖無提敎而心笑之矣今此兩邑改號決不當許之矣蓍東曰雖以朝臣之名字言之亦有字音之相似者前承旨李勉兢之父亦當改名矣聖敎雖如是而旣已覺察之後則持是名者決不敢一刻自安若是朝士則官職排擬之際銓官亦何敢循例呼名乎在下道理斷當如是禮堂適登筵下詢恐好矣上曰若問禮堂則禮堂之論亦當如卿言矣近來諂諛成風今若下詢則夫孰曰不當改也諂諛之習予方痛革予之不欲下詢者亦是惡紫亂朱之意也鍾顯進伏曰臣於登筵之前已與大臣有所酬酢而大抵人名邑名當改之論大臣所請恐當允從矣且以金履獻李亮臣事言之人名尤不可不改頃見一重臣以爲將以改名事陳疏仰請云矣上曰誰也鍾顯曰前左參贊也上曰此則尤不然矣雖曰同音而字義大異邑名旣不改之則人名尤何可改之乎雖陳疏政院勿捧此等疏可也蓍東曰在昔孝廟朝文忠公金壽恒以玉堂進講宋鑑也以理皇帝讀之伊時筵臣皆以爲得宜以此言之今臣所奏卽在於心不安故不敢呼之意也伏望允許焉上曰有何不安乎以安持心則心安以不安持心則心不安夫穹然而上者天也隤然而下者地也而地底又有天焉人於天地其所當敬固無間焉而天則戴之地則履之在上之天盡其敬焉地底之天無以盡其敬焉凡事欲究其極處豈有安心之時乎蓍東曰今日不得蒙允從當與他大臣更爲仰請而內閣冊名日錄之間字臣等亦不敢呼之矣上曰不必更爲陳達他大臣許亦以此傳之而至於冊名則尤無意義邑名人名旣已不改則冊名有何不敢呼之端乎上曰次對爲之蓍東曰近日館學以從享事陳疏仰請甚是士林之盛擧此論之出已有年所今則疏擧非一事面旣正而聞方有三疏之擧云亟降兪音實爲光聖德一士趨之道矣上曰予非持難事係難愼姑未許之而從當有以下敎矣蓍東曰今此先正臣文靖公金麟厚從享聖廡之請可謂士林大同之論縟儀之亟擧擧切顒望而臣獨於一儒臣事不能無慨然者所見若携異則就事論事直爲立異無所不可或前誤後覺始參差而卒爛漫亦不害爲美事從古山林之於大議論大是非如此等事指不勝屈而吏曹參議李城輔前後持論或近隨時撓攘之跡殊欠持守牢確之意以旌招而位至銓堂雖是朝家禮待之人若有錯誤之擧則隨事遞罷亦是盛際已例此事恐不可無警吏曹參議李城輔罷職何如上曰依爲之出擧條上曰城輔之他事雖未知如何而今番之二三其說者豈非士林之羞恥乎從享何等重大之事如有已見終始不變爲士者當然之事而初中終三說前後反覆至以上意所在云云之說作書於其從兄李敏輔而李肇源袖其書向日筵中肇源以尙在袖中爲言肇源卽城輔之堂姪則豈有僞造其叔書之理乎蓍東曰今年諸路穡事可謂無前大豐而比年以來各處還穀未捧到處夥然雖以已捧者言之亦難保其擧皆精實如今豐登之歲不可不申飭精捧而舊還則自備局從當分數知委另飭各邑必以精實穀各別收捧之意預爲分付于諸道道臣四都守臣處何如上曰依爲之出擧條蓍東曰自前幸行時司僕寺判官以副駕轎差備及軍人次知例爲隨駕而今番園幸定例時副駕轎有置之之命故判官不得進參矣領率軍人檢飭無人多日動駕自有苟簡之慮今番則許令隨駕何如上曰依爲之出擧條蓍東曰司僕寺主簿一窠所掌爲工房甚緊重故年前提調徐有防陳達爲自辟窠以復舊規而時値吏批窠窄以有實職人移除事蒙允矣今番主簿窠之出實職中別無可合之人本寺適有事差出甚急而臣病未登筵不能備達事狀先以甄復人備擬受點矣此後非大政儲窠之時則勿拘以罷散蔭官差出何如上曰依爲之出擧條蓍東曰日前贈領議政柳珩祖孫贈諡事擧條批旨中以故知中樞贈左議政柳琳錦州之役爲天朝全節事及故訓將贈領議政柳爀然以貞翼公李浣之薦密勿訏謨無不與聞事有下敎者臣筵退後聞之則柳琳柳爀然尙未贈諡云兩臣皆秩是正卿且經將任易名之典在法當然而事係久遠其子孫不敢循例仰請須經一番筵稟然後可以呈納諡狀故敢此仰達矣上曰依爲之出擧條蓍東曰同日批旨中柳孝傑庶弟智傑未冠而遽髻自請代行殉身深河如無旌贈之事卿等筵退後詳考文蹟旌贈之間以當施之典指一草記事命下矣智傑事蹟備載於贈領議政金景瑞柵中疏本及其家傳深河之役弘立全師投降而隷弘立麾下者皆陷於其中智傑不願降而趨白旗下終以就死丁卯弘立之還見孝傑曰我智傑之罪人也其年未勝冠捐身殉義跡旣甚偉事多可據宜施旌贈之典而禮雖童踦之勿殤廬無杞梁之返柩則聖朝恩奠施之無所此却難處其父贈領議政柳珩墓下設一門而旌之或不害其爲義起乎令禮堂博考已例更爲稟處何如上曰依爲之出擧條蓍東曰故通政尹衡甲以其辦節就義於癸丑戊午特蒙華衮之褒而至有不祧之命矣此人節義上承下授爀爀照人耳目而夙闡詞科克著華聞不幸遭時孔艱憂憤成疾而歿若其毅然不屈慷慨矢死之孤忠貞操無愧於李文忠鄭文簡諸人則宜有崇褒之道而至今未遑可謂欠事景憲公宋甲祚以獨拜西宮獲被贈諡之典則此亦恐不可異同故敢此仰達矣上曰依爲之出擧條蓍東曰聖王之制祭祀也法施於民則祀之載在禮經歷代行之故領議政文貞公金堉歷事仁孝兩朝蔚然爲名臣文學德望才猷事功昭載國乘野史而大同詳定之法自未釋褐時積費商量於躬執耕耒之間終焉致位三事建白而行之愈久無弊民到于今受賜其有功於國家爲如何哉今聞本家親盡享祀將替謹按故相臣文忠公李廷龜文翼公李德馨俱以有勤勞而不錄勳籍先朝因大臣所奏特命不祧其祀故重臣忠肅公徐渻以大臣陳達當宁癸卯亦下不祧之命故相功業視三臣無所遜比微勳末勞參盟券不遷主豈可同日語乎亦依三臣已例令其家不祧其祀實合於聖朝褒功奬忠之道臣抱玆耿耿久矣今因言端敢此仰達矣上曰依爲之出擧條蓍東曰故昌城府使贈兵曹參判鄭奇男深河之戰與金應河同日殉節已蒙旌贈之典先朝戊寅因其後孫上言配食於宣川義烈祠事達下依準禮曹文案昭然可考而今聞妥侑之典至今不爲擧行云事甚駭訝令該曹査問于本道道臣處以爲卽追配享之地何如上曰依爲之申目事體至爲嚴重判下追配尙不擧行關問委折以聞可也出擧條蓍東曰此江原監司徐有防狀啓也以爲本道穀簿自來不贍蔘役添補之資將士支放之需無路辦出請得常賑耗條僅能排比矣挽近以來屢經大歉停退蕩減其數夥多詳定不足給代與許多公費竝減於此穀中穀摠之耗縮良由於此目今所餘僅爲九萬二千餘石而皮穀居多正穀尠少皮各穀尙可以耗條取用至於米租俱是本色取用者而數本不敷一年耗條不堪支一年應下之數元穀犯用之弊無歲不然雖欲從他拮据會付穀摠在在零星地無變通處目下最裕者只是帖別備而都數爲十四萬二千餘石之多自今年爲始常賑米租不足之代以帖別備耗條中大米七十石租五百二十五石每歲末移錄於常賑廳使之本色取用其代以常賑皮穀中準折相換還錄於帖別備事請令廟堂稟旨分付矣此旣不可不變通者而本道穀簿自來不敷今玆移錄之請實無異於犯用常賑穀而換名狀請亦出於不得已今姑許施何如上曰依爲之出擧條蓍東曰此慶尙前水使沈鑏狀啓也以爲西平浦戰船致敗時沈失軍器終無一物之拯得者而其中佛狼機子砲百字銃鳥銃頭口等物當刻期鑄成而所入物力極甚浩多西平殘薄特甚萬無新備之望勢將從便推移然後可無疎虞之慮罷三鎭什物旣在元會之外作一預差之具佛狼機二坐子砲十五坐鐵百字銃一坐鳥銃十五柄頭口三部等物以臣營及各鎭所上罷三鎭什物中該鎭蘇弊間姑先移上事請令廟堂稟處矣西平鎭物力旣無以責其自辦本營所置罷三鎭軍器分給旣有已例且甚便好依狀請許施何如上曰依爲之出擧條蓍東曰頃以上土馬馬海兩鎭形便事勢與移設當否問於地方官道帥臣往復商量指一狀聞之意因傳敎行會矣卽見平安監司朴宗甲狀啓則枚擧兵使任嵂江界府使李仁秀牒呈以爲三千餘戶新入之民迄無糾率之所而移鎭甲乙之論移上土之說平而順移馬馬海之說迃而不順馬馬海去當移處越數鎭百餘里而遠上土則不過數十里而近何必捨近而就遠且上土之爲鎭居在麻田嶺梨嶺之間爲蔘政句檢之咽喉項而今此昆長坪處在三川坊上頭麻田嶺之外蔘政句檢與卽今鎭基少無異同雖有黃水德咸富洞小小間路於背後此則有從浦鎭承其罅而彌縫之道矣從浦鎭之所不及察者自本府亦足以句檢云邑報閫牒之歸一於上土而其所移之地亦非昆長坪則不可者良以此也而邊上人情厭避鎭屬百計謀頉此所以關外列鎭坐擁虛籍把守之卒亦不能備數者也今使上土移鎭於昆長坪則必將劃給民戶幾百作爲鎭屬以成衙門貌樣三千餘戶新入之民抄劃鎭屬之際誰肯捨府民而就鎭民哉排定謀頉之間奸弄之患繹搔之弊有不可勝言新入之民一屬鎭籍則擧將鳥駭獸竄若依北道端川府使爲南兵營別中軍例無論某鎭將以合移去者兼江界防禦營別中軍則兩坊新入之民皆歸於別中軍統率之下而雖不分鎭民府民無所拘礙設置之後該鎭將各別擇人凡係三川慈城兩坊民事大者報決小者自斷鎭府之政歸於一體則民亦視以本府亞官次次調習必有漸歸矩矱之效而事係官方變通請令廟堂稟處矣三千坊民人入接今至於三千餘戶之多則勢不得不趁卽設鎭而統領之上土僉使之移鎭昆長坪兼行中軍事云者道帥臣論啓旣歸一而事極順便矣所請特爲許施上土僉使今姑改差以解事有履歷人極擇差出依北道端川府使例以江界府別中軍兼帶下批使之趁歲前移鎭而統率之凡諸擧行節目往復本府爛漫商確轉牒于道帥臣處仍卽狀聞施行之意分付何如上曰依爲之出擧條蓍東曰厚州許民事因魚面把守將李健秀書陳冊子咸鏡道帥臣査啓纔已登徹而有前任咸鏡監司南兵使處問議稟處之命矣冊子中厚州設鎭當否及厚州江越邊江界地割屬事竝爲問議一體稟處何如上曰依爲之出擧條蓍東曰今年鬱陵島搜討以節晩之故不能善爲之臣聞三陟前營將李東憲言則大洋險濤專仗舟楫而嶺東無可合船隻每借用於嶺南其不能完固勢所必至朽索敗櫓十無一全故器械則取用於三陟海民修補則費盡其渡海糧料及其駕海致敗居多明年則必以採蔘當節前期入送船隻則三陟江陵各造一隻定給于其各邑海民任渠商販搜討之年趁期整待事定式施行以除嶺南船遠取之弊如此則二船自足二挾船加把之規亦爲除去其外員役採夫及通引奴子等諸般名色中不緊者竝爲停減糧米元定八十石依例劃下山祭海祭船祭及遇惡風及鯨鰐也龍食之散祈禱之節穀物甚多入以此言于道臣則道臣徐有防亦甚稱好云採蔘之政旣已始之當節入送未知得失何如而不可不更爲採取明年月松萬戶搜討當次以三陟營將替送分付道臣船隻造備及人丁乘船之數更爲査實酌定以爲從便擧行後狀聞之地何如上曰依爲之出擧條蓍東曰卽見平安監司朴宗甲牒報則枚擧江界府使李仁秀牒呈以爲本府慈城坊新闢處自加木德至慈城洞口自是採蔘時五把守排立處而許闢之後民旣入居則閭閻把守不可以排立革罷採蔘時五把守一依三江三川之已例設置閭閻把守二處各定一將二卒以爲長立瞭望之地而糧米以採蔘時把軍元糧移給紙衣二領襦衣四領依元定把守例自今年爲始磨鍊下送爲辭矣民人入處之後不可無把守旣立把守則襦紙衣亦當依他例下送紙衣二件襦衣四件依所請許送何如上曰依爲之出擧條持默曰今番幸行時臣以先廂出往津頭還爲留陣於通化門外而其間中軍當爲代主將留陣矣先廂行陣時勢將以兼中軍擧行而本廳千摠二員之履歷俱不過營將恐不可以履歷太淺之人參陣千摠白泳鎭今姑改差以有履歷之人擇差以爲參陣之地恐合事宜敢此仰達矣上曰依爲之出擧條好仁曰昨因廣州留守徐有隣狀啓伏兵軍各減三名摠戎廳鎭撫營一體分付事伏承下敎故摠戎廳鎭撫營雖已行會今伏聞摠廳字內各處伏兵軍之數則只是七名云於此若減三名單弱莫甚矣何以爲之乎上曰摠廳七名用園幸定例而然依例以七名把定可也好仁曰鷗浦以後則自當用園幸定例自鷺梁至鷗浦過於十名處則依廣州例當減其三名而至於未滿十名之處亦例摠廳例勿爲除減乎上曰依爲之出擧條好仁曰法聖前僉使李泰協前因特敎除拜白翎僉使未準瓜限相換本職今已汰去邊地履歷自當勿施而特敎除拜者雖以他事遞解必皆草記伏承處分然後付籤于勿施秩事曾有定式故敢此仰達矣上曰仍用可也出擧條好仁曰幸行回鑾後隨駕軍兵犒饋近年則連以乾物分給矣今番亦依此擧行乎上曰依爲之出擧條鍾顯曰在前江外陵幸時留都百官隨駕至江頭大駕渡江後仍爲落後各守本司而園幸時則只留都六曹堂郞各一員隨駕至江頭落後矣今此章陵幸行時留都百官侍衛至江頭仍爲落後一款當依陵幸例磨鍊節目而此後園幸時則又當依定例只以六曹堂郞各一員磨鍊故敢此仰達矣上曰依爲之出擧條鍾顯曰齊陵厚陵兩陵寢修改物力及祭官塡差等事今則當自松營專管擧行矣今九月二十三日齊陵忌辰祭獻官諸執事令松營差出擧行自今爲始仍爲定式何如上曰依爲之出擧條鍾顯曰廣州獻陵宣陵靖陵修改時依松留例擧行便否稟處事命下矣修改所入工匠物力皆自本府措辦進排事甚便當祭官塡差亦依松營例擧行恐合事宜而至於祭物則本府旣無分奉常分掌苑之設置者則恐當自太常依前進排驪州兩陵寢則本牧事勢與廣州松都有異實無以擔當措備云此則仍前擧行之外有難變通故敢此仰達矣上曰依爲之出擧條鍾顯曰故忠臣朔寧郡守梁誌贈職旌閭間依姜壽男尹慶元已施之例擧行事命下矣姜壽男尹慶元竝贈吏曹判書旌表其門亦皆賜諡矣今此梁誌旌贈賜諡之典恐當與兩忠臣一體擧行故敢此仰達矣上曰依爲之出擧條敬懋曰禁衛營鄕軍五哨自乙卯十二月停番幾至周年今則秋成在卽當次番京畿五哨軍及今知委然後可趁來十二月初一日點立故敢此仰達矣上曰依爲之出擧條載瓚曰成種仁義州府尹新除之後卽爲追榮至於改題祠板而繼有差代勿施之命矣本職卽爲勿施則追榮似當自在勿論而此乃無於例之事臣曹無以考據擧行合有一番稟定故敢此仰達矣上曰履歷則仍用可也出擧條載瓚曰龍仁縣令丁遇泰平海郡守安必濟相換矣龍仁縣令旣爲仍任則平海郡守差代與仍任間何以爲之乎敢此仰達矣上曰自在仍任中不必更爲下批矣出擧條時秀曰今番動駕時凡諸擧行華城境以前依陵幸例華城境以後依園幸例爲之事曾有稟定而安山以後道路暫過華城境至鷗浦少駐處則乃是南陽境不無眩於擧行之慮大駕過鷗浦後始依園幸例擧行事更爲知委何如上曰依爲之預爲分付隨駕各司各營知此意俾無犯科可也出擧條時秀曰頃因內需司手本以牙山縣所在明禮宮堰畓摘奸事自臣曹行會該道矣卽見忠淸監司林濟遠所報則該宮新買畓庫多與民畓相混至有爭訟之端云宮房土地之無得貽弊民間前後特敎申飭不啻嚴截其在對揚之道不可仍而置之分付道臣其中民畓一一區別決給俾無一民稱冤之弊似合事宜故敢此仰達矣上曰旣知其一毫貽弊則何可一刻任他乎不必區別嚴飭該宮房雖已賣者亦卽還退如是之後更有侵民之弊令道臣狀聞可也出擧條時秀曰今番年分事目修正時平安道元摠比甲辰當爲八萬五千二百十五結而誤以八萬五千七百八結磨鍊至於啓下奏御文字事體莫重只憑謄錄有此做錯昏謬不察之罪臣不勝萬萬惶悚而元事目改付標以入何如蓍東曰年分事目事體至重而平安道元結四百九十三結加數載錄至於改付標之境地部事極爲未安戶曹判書李時秀從重推考此後則八道四都田畓元結陳還起摠數自本曹作爲冊子間十年使之修正一件內入一件送備局一件藏于本曹以爲憑考之地何如上曰依爲之出擧條上敎蓍東曰再昨文純公祠版致祭時卿亦進去乎蓍東曰臣亦進去而搢紳章甫無不進參祠版入來時禮官自江頭押班以來甚盛擧也上曰賓對以臺諫之不參前後飭敎何如而今日又無一人入來誠極駭然自政院招致兩司吏後無敢如是之意分付可也仍命書榻敎曰今日次對兩司無一人入侍無故不參諸臺竝罷職此後嚴飭備員入侍蓍東曰在前臺臣若不參賓對則大臣必請罪今日則至有自上處分莫非臣不能董飭之罪不勝惶恐矣秀晩曰近日賓對兩司無一人進參者跡涉占便事近規避至於今日則行公臺臣不啻一二而又復一齊違牌殆若已成痼習不誠莫此爲甚事面亦極駭然纔下飭敎罷職之命而一番罷遞或近於適中其願其在飭勵毖後之道不可罷職而止臣謂今日違牌之行公諸臺一竝施以削職之典此後賓筵則行公臺臣毋敢不參之意嚴飭兩司諸臣宜矣上曰依爲之出擧條頤之曰御供羅蔘戶蔘餘者無幾而亦或經夏不堪用諸道封進有難遲待京貢蔘亦無可用者誠爲悶然矣在前如此之時亦有別貿之例今亦依此爲之乎上曰諒宜爲之可也上敎持默曰卿則先退內殿症候詳察後出言醫官而雖今番動駕後在留陣時亦從便承候可也蓍東曰內殿湯劑之節內局不得詳知外廷未卽承聞下情之焦鬱甚矣上曰在昔仁元聖母雖有欠和之節湯劑自內從便製進不使內局知之亦不使外廷知之此我朝家法矣頤之曰中宮殿症候臣等只憑待令醫女之言故雖未詳知而聞壯勇使言近日則諸節漸減云下情萬幸矣上曰內殿湯劑不出朝紙卿等宜其不知矣此似蛔氣而卽自來宿候夜間寢睡近頗不穩而其他諸節別無減焉故不但外廷不知內間亦多不知矣蓍東曰向來聖候亦有欠寧而無所下敎故臣等漠然不知矣夬臻勿藥之後始因內局而知之上曰自在春邸多年侍湯如外感等之屬於予躬者不敢以爲病矣今亦上奉殿宮予安敢言病乎雖或欠安外廷及宮中皆不使知之任之則自愈矣向因慈宮進御瓊玉膏予數次試服則於渴症大覺有效似是對症之劑此等猥濫之藥予何可服之乎蓍東曰果是當劑則趁此春秋鼎盛之際試進數劑則其爲功效百倍他劑宜亟進御矣上笑曰予自御極以來尙方之衣司䆃之米亦未嘗進御亦豈以內局蔘煎服瓊玉膏乎蓍東曰內局之蔘不用於御供而亦將安用乎上曰予病予不欲自言矣慈宮寶齡雖高而筋力凡節少無衰減中殿患候頻頻臨視而十三日先朝誕辰眞殿行禮也步屧拜跪無減於三四十歲鼎盛之時且於日前有數次泄候而少無憊焉至以便道之順甚快爲敎予方慶幸欣忭之不暇而何可念及予躬乎蓍東曰聖敎如是下情誠不勝歡忭矣尙愚曰賓筵奏事自有座次而備堂未盡稟事玉堂徑先進前事甚未安校理洪秀晩推考何如上曰依爲之出擧條上命書榻敎曰政官牌招開政仍命退諸臣以次退出